62023TJ1093_RES
Cás T‑1093/23
AH
v
an Coimisiún Eorpach
Breithiúnas na Cúirte Ginearálta (an Ceathrú Dlísheomra Méadaithe) an 22 Eanáir 2025
(Státseirbhís – Gníomhairí ar conradh – Luach saothair – Liúntas easaoránachta – Diúltú faoin liúntas easaoránachta a dheonú – Ríomh na tréimhse tagartha 5 bliana – Airteagal 4(1)(a) d’Iarscríbhinn VII a ghabhann leis na Rialacháin Foirne – Dliteanas)
Oifigigh – Luach saothair – Liúntas easaoránachta – Coinníollacha maidir le deonú – Gnáth-shainchónaí taobh amuigh den Bhallstát fostaíochta le linn na tréimhse tagartha – Feidhm maidir le conarthaí faoi seach arna dtabhairt i gcrích idir an páirtí leasmhar agus institiúidí éagsúla atá lonnaithe san áit fostaíochta – An ceart ar an liúntas easaoránachta a choimeád
(Rialacháin Foirne, Iarscríbhinn VII, Airteagal (1)(a))
(féach míreanna 32-34, 36-42, 44-47)
Caingne ag oifigigh – Dlínse neamhtheoranta – Díospóidí airgid de réir bhrí Airteagal 91(1) – Coincheap – Caingean go bhfaighfí an liúntas easaoránachta go cúlghabhálach – San áireamh
(Rialacháin Foirne, Airteagal 91(1))
(féach míreanna 50-53)
Résumé
Agus caingean de chuid AH, ar gníomhaire ar conradh é, os a comhair, cuireann an Chúirt Ghinearálta, agus í ag rialú mar dhlísheomra méadaithe, cinneadh Oifig an Choimisiún Eorpaigh um ‘Riar agus um Íoc Teidlíochtaí Indibhidiúla’ (PMO) chun é a dhiúltú faoi chead an liúntais easaoránachta, ar neamhní. Dá réir sin, sonraíonn an Chúirt na himthosca ina bhfuil an ceart chun liúntas easaoránachta na ngníomhairí ar conradh le deonú.
Fostaíodh an t‑iarratasóir, ar easaoránach de chuid na hIodáile é atá ina chónaí sa Bhruiséil ó mhí na Bealtaine 2017 ar aghaidh, mar ghníomhaire ar conradh i gCoiste na Réigiún ón 1 Deireadh Fómhair 2022 go dtí an 30 Meán Fómhair 2023. Agus a chuid cearta airgid á socrú aige ar a theacht i mbun dualgas i gCoiste na Réigiún, thug Coiste na Réigiún an liúntas easaoránachta dó dá dtagraítear in Airteagal 69 de Rialacháin Foirne an Aontais Eorpaigh (‘na Rialacháin Foirne’), arna ríomh i gcomhréir le hAirteagal 4(1)(a) d’Iarscríbhinn VII a ghabhann leis na Rialacháin Foirne sin.
Ar a earcú le haghaidh post mar ghníomhaire ar conradh GF 1 in Ardrúnaíocht na Comhairle (ARC), chuir an t‑iarratasóir deireadh lena dhualgais i gCoiste na Réigiún an 31 Eanáir 2023. Tháinig sé i mbun dualgas in ARC an lá arna mhárach.
Ar a theacht i mbun dualgas, sheol PMO an cinneadh atá faoi chonspóid chuige ar dá réir nach raibh ceart an liúntais easaoránachta aige toisc, ar an gcéad dul síos, gurbh ateacht i mbun dualgas a bhí ina fhostaíocht in ARC. Ar an dara dul síos, bhí sé ag obair agus ina chónaí sa Bheilg ar feadh fhad na tréimhse tagartha dá bhforáiltear sa dara heang d’Airteagal 4(1)(a) d’Iarscríbhinn VII a ghabhann leis na Rialacháin Foirne, ar socraíodh mar an 1 Lúnasa 2017 go dtí an 31 Iúil 2022, is é sin le rá, 5 bliana dar éag 6 mhí roimh an 1 Feabhra 2023, arbh é dáta earcaithe an iarratasóra ag ARC.
Measúnú na Cúirte Ginearálta
Ar an gcéad dul síos, áitíonn an t‑iarratasóir go bhfágann an cásdlí comhsheasmhach gurb é is cuspóir don liúntas easaoránachta na hualaí agus na míbhuntáistí áirithe a chúiteamh a bhíonn ar na gníomhairí toisc go dtéann siad i mbun dualgas san Aontas ar dá réir nach mór dóibh dul chun sainchónaithe ó Stát a gcónaithe go dtí Stát a bhfostaíochta agus imeascadh le timpeallacht nua.
Sa chás seo, níor tháinig athrú ar chúinsí an iarratasóra, a cinntíodh ar a theacht i mbun dualgas i gCoiste na Réigiún, ar a dhul i mbun dualgas in ARC. Is amhlaidh an cás maidir leis na hualaí agus na míbhuntáistí a fhéachtar lena gcúiteamh tríd an liúntas easaoránachta. Mar sin, ní raibh bhriseadh ama ann idir an conradh arna thabhairt i gcrích le Coiste na Réigiún agus an conradh le ARC. Thairis sin, ós sa Bheilg Coiste na Réigiún agus ARC, níor athraíodh an Stát fostaíochta de bharr athrú an phoist.
I ndáil leis sin, is inchinnte ó bhriseadh ama gan bheith ann idir na conarthaí arna dtabhairt i gcrích faoi seach le Coiste na Réigiún agus le ARC agus óna stát fostaíochta gan a athrú aige, in ainneoin an athraithe fostóra, gur tháinig conarthaí an iarratasóra i ndiaidh a chéile sa chás seo, rud is údar le hathnuachan a dhéanamh ar a cheart ar an liúntas easaoránachta arna shocrú ar a theacht i mbun dualgas le Coiste na Réigiún.
Dá bhrí sin, ní mór a chinneadh go ndearna PMO earráid shoiléir mheasúnaithe agus earráid dlí i ndáil leis an léiriú ar Airteagal 4(1) d’Iarscríbhinn VII a ghabhann leis na Rialacháin Foirne, tríd an iarratasóir a dhiúltú faoin gceart ar an liúntas easaoránachta ar a fhostú laistigh de ARC.
Ar an dara dul síos, tugann an Chúirt chun cuimhne, i ndíospóidí airgid, go bhfuil dlínse neamhtheoranta aici, i gcomhréir leis an dara habairt d’Airteagal 91(1) de na Rialacháin Foirne, lena gcuirtear de chúram uirthi réiteach cuimsitheach a thabhairt ar na díospóidí os a comhair, is é sin le rá, rialú a thabhairt ar na cearta agus oibleagáid ar fad de chuid an ghníomhaire, seachas i gcás ina dtugann sí ar an institiúid i gceist, faoina stiúir, cuid éigin den bhreithiúnas a chur chun feidhme sna himthosca sonracha a shocraíonn sí.
Ní hiad atá i gceist le ‘díospóidí airgid’ de réir bhrí na forála sin ná caingne ag gníomhairí le haghaidh institiúid a chur faoi dhliteanas amháin, ach tá gach caingean i gceist leo trína bhféachtar le suim a íoc ag institiúid le gníomhaire a mheasann sé a bheith dlite dó de réir na Rialachán Foirne nó gníomh eile lena rialaítear a gcaidreamh oibre. Mar sin, is faoi chúirt an Aontais a ordú, i gcás inarb iomchuí, go n‑íocfadh institiúid suim atá dlite don iarratasóir de réir na Rialachán Foirne nó de réir gníomh dlí eile.
Dá réir sin, rialaíonn an Chúirt go ndlitear don iarratasóir an liúntas easaoránachta ón 1 Feabhra 2023, eadhon dáta a earcaithe ag ARC.